

Τρίτη, 09/09/2025

**Σε πλήρη ετοιμότητα για τη νέα σχολική χρονιά ο Δήμος Μινώα Πεδιάδας**

Ο Δήμος Μινώα Πεδιάδας προχώρησε και φέτος σε σειρά παρεμβάσεων βελτίωσης και αναβάθμισης των σχολικών μονάδων, με στόχο οι μαθητές και οι εκπαιδευτικοί να ξεκινήσουν τη νέα σχολική χρονιά σε ένα περιβάλλον ασφαλές, λειτουργικό και καλαίσθητο.

Με προτεραιότητα σε θέματα υγιεινής, ασφάλειας, λειτουργικότητας αλλά και αισθητικής αναβάθμισης των σχολικών χώρων και κατόπιν συνεννόησης του Δημάρχου Μινώα Πεδιάδας Βασίλη Κεγκέρογλου με τους αρμόδιους Αντιδημάρχους και τη συνδρομή των Συλλόγων Γονέων και Κηδεμόνων των σχολείων, πραγματοποιήθηκαν εργασίες σε όλες τις βαθμίδες εκπαίδευσης και στις τρεις Δημοτικές Ενότητες του Δήμου.

Στο πλαίσιο αυτό, πραγματοποιήθηκαν ελαιοχρωματισμοί, καθαρισμοί και εργασίες ευπρεπισμού σε σχολικές μονάδες, ενώ έγιναν και σημαντικότερες παρεμβάσεις για την αναβάθμιση των υποδομών, όπως τοποθέτηση ράμπας ΑμεΑ και αναβατόριο στο Λύκειο Αρκαλοχωρίου, δίνοντας πλέον τη δυνατότητα πρόσβασης στην αίθουσα πολλαπλών χρήσεων και στα εργαστήρια, εγκατάσταση υδραυλικού ανελκυστήρα στο Γυμνάσιο – Λύκειο Καστελλίου, εξασφαλίζοντας εύκολη και ασφαλή πρόσβαση στον α’ όροφο του σχολείου, ανακαίνιση του Δημοτικού Σχολείου Καστελλίου μέσω του προγράμματος «Μαριέττα Γιαννάκου», αναβάθμιση παιδικής χαράς του 2ου Δημοτικού Σχολείου Αρκαλοχωρίου κ.α.

«Με στοχευμένες παρεμβάσεις ενισχύουμε τη σχολική κοινότητα και εξασφαλίζουμε τη βέλτιστη δυνατή λειτουργία των σχολείων μας. Οι προσπάθειές μας θα συνεχιστούν και μέσα στη σχολική χρονιά, καθώς θέλουμε οι μαθητές μας να έχουν το καλύτερο δυνατό περιβάλλον μάθησης», ανέφερε ο Δήμαρχος Μινώα Πεδιάδας Βασίλης Κεγκέρογλου.